Gewilde sangeres slaan rol in geliefde sepie los | Maroela Media
Amor Vittone vertolk die rol van Zelda (Foto: Facebook)
Die gewilde sangeres en televisie-aanbieder, Amor Vittone, gaan haar lyf ook nou aktrise hou nadat sy 'n rol in die sepie, 7de Laan, losgeslaan het.
Amor het die nuus Maandag met aanhangers op sosiale media gedeel.
"Die oudisies is afgelê en ek het 'n fantastiese rol gekry. Ek begin Woensdag opneem. Baie dankie aan die produksiespan vir jul vertroue," het sy geskryf.
Die sangeres het nie op haar laat wag om die dialoog te leer nie. Sy het ná 11 'moeë' ure op stel, twee foto's van haar karakter gedeel.
"Na 11 ure se werk is my brein so moeg van woorde onthou," het sy geskerts. "Die span is wonderlik. Nou is dit weer tyd om nog te leer."
Rosa-Marie Erasmus, 7de Laan se woordvoerder, het gesê Amor se karakter, Zelda, gaan bietjie amok in die laan gaan maak.
"Haar karakter het 'n familielid in die Laan, maar ons wil nog nie verklap wie nie. Sy kom kuier vir die familielid en veroorsaak aanvanklik geen probleme nie. Sy veroorsaak later egter bietjie probleme voordat sy weer vertrek," het sy gesê.
Só lyk haar karakter se naels (Foto: Facebook)
Erasmus sê Amor pas glo uitstekend in die skoene van haar karakter. "Sy speel die rol so fantasties, ons kon regtig nie iemand beter gekry het om die karakter te vertolk nie."
Sy is vanaf 29 November op die kassie te sien. 7de Laan word weeksaande om 19:00 op SABC 2 uitgesaai.
Amor kon nie dadelik vir kommentaar bereik word nie.
Ek kyk laaankal nie meer 7 e laan nie……..
7de Laan – " Geliefde sepie " – Ek weet darm nie
Ek is mal oor Amor. Seker maar omdat ek nie n afgod maak van die blou bulle nie. Maar wat ek eintlik wil se is: Ek kyk al seker 4 jaar nie meer 7de. Laan nie. Snaaks ek is seker julle ken haar nie persoonlik nie, en ek ook nie, maar ek hou van haar en die feit dat sy nog steeds haar X ondersteun en help is fantasties.